Papersnake/gushiwen huggingface dataset:
驴二首
王安石（宋代）

虽得康庄亦好还，每逢沟渐便知难。
由来此物非他物，莫道何曾似仰山。
和十二兄五首
晃冲之（宋代）

我家溱洧间，春水色如酒。
嵩少在吾旁，日夕意亦厚。
田园虽不广，幽兴随事有。
药畦灌陈根，芋区采骈首。
春郊饷耕徒，秋社接酒友。
饱育传家书，促酿供客酎。
益知简易真，未丑疏拙醜。
迩来居东都，物色不见柳。
造成次遇摧，荏苒及衰朽。
欲归便可尔，未知公果不。
阮籍
员兴宗（宋代）

我爱阮嗣宗，天怀达而放。
理觞堕沉冥，出语辄清旷。
驾言穷所之，途穷涕亦浪。
伊人已真契，谁谓失之荡。
夷庚得神超，世以多岐丧。
晚归有感
白居易（唐代）

朝吊李家孤，暮问崔家疾。回马独归来，低眉心郁郁。

平生所善者，多不过六七。如何十年间，零落三无一。

刘曾梦中见，元向花前失。渐老与谁游，春城好风日。
社庙观巫师降神
张璨（明代）

灵风吹坛毛发竖，老巫跳踉作神语。
千轮万马空中来，东海神君许行雨。
急酾椒酒祭神兵，黑旗鋋日阴云兴。
鼓声冬冬未彻鸣，纸钱灰湿天瓢倾。
须臾雨歇神归去，神鸦犹噪坛前树。
送区启图入都
欧主遇（明代）

君不见宣王北伐振周室，自将王旅命师律。卿士虎臣佐中兴，文兼武事惟尹吉。

又不见邺侯谒帝灵武时，衣袍紫白动相随。收复两京有长策，天下无寇早为期。

我皇圣武雒阳起，缵绪金陵咏丰芑。愿得熊罴不二心，言驾六飞西北指。

君家簪笏旧盈门，君为二邑利盘根。欲成国史传先业，欲请长缨灭祲氛。

据鞍矍铄谁为右，报国世恩恩复厚。击楫中流先着鞭，誓吉同仇吾敢后。
忆秦娥
夏完淳（明代）

伤离别，相思又值清明节。清明节，蓟门衰草，汉宫红叶。

愁怀万种凭谁说，边鸿不到音书绝。音书绝，长安何处，晚山重叠。
双溪道中
陆游（宋代）

晓出筰桥门，天低日未暾。
绿陂寒淡淡，白雾远昏昏。
古路乱车辙，行人惊雁群。
征涂不须厌，蓬转本无根。
东南一峰松雪明朗舍前甚可眺
韩淲（宋代）

夜严风色冽，开门恍奇绝。谁将连日雨，幻此琼玉屑。

林深竹初折，涧浅冰复结。望久忽烟销，山明见松雪。
归到
晁说之（宋代）

归到故庐同逆旅，人生本自怕牢愁。
雨声岂有京华态，羇思仍牢澧浦秋。
久禁令人类疾病，新闻向汝重咿喔。
顾无道义论轻重，何处王公门可游。
和韩毅伯拟别
王炎（宋代）

踉蹡揖客客为谁，依旧骊珠色陆离。
不谓远游来此地，未能小陆待何时。
惯看覆手仍翻手，休问开眉与皱眉。
归去淮山访猿鹤，清风满袖自披披。
对菊
丁高林（清代）

几本仅成畦，山晴手自栽。花逢新过雁，根带旧移苔。

正色通骚籍，清香入酒杯。傥无陶靖节，今古为谁开。
次韵履道雨霁见月二首 其二
释德洪（宋代）

雨洗诗魂健，梅梢月色新。遥知愁绝处，对影只三人。
分水铺步月
李光（宋代）

人随乌鹊正南飞，月到中天列宿稀。远近江峦明霁色，横斜烟雾助清辉。

危亭搔首风传笛，迥野微行露湿衣。儿女未须频怅望，春来应与雁同归。
赠致政李元古 其二
刘弇（宋代）

兴味高于鹤在云，去留初不挂毫分。郑公乡里新门巷，谢氏芝兰好子孙。

潇洒笑谈宽日月，优游在世傲乾坤。邻翁盛说归欤美，曾是当年朱两轓。
景祐释奠武成王六首 其一 迎神用《凝安》。
郊庙朝会歌辞（宋代）

维师尚父，四履分封。灵神峻密，祀事寅恭。萧芗祗荐，飙驭排空。

如几如式，福禄来崇。
虎林漫成四首同吴愧庵作 其二
潘柽章（清代）

吴关一路作羁累，棘木庭前听五词。已分残形轻似叶，却怜卫足不如葵。

下堂真愧先贤训，抱璧几同楚客悲。纵使平反能苟活，他年应废《蓼莪》诗。
鹧鸪天·云外青山是我家
佚名（宋代）

云外青山是我家。两年城里作生涯。杜陵赏月延秋桂，彭泽无钱对菊花。初度日，感年华。三杯浊酒一瓯茶。尊前儿女休相笑，更有人穷似汝爷。
近承琮上人问讯甚勤老懒不能作书以偈答之
晁公溯（宋代）

食时持钵乞诸隣，不用毗耶遣化身。
想见堂中惭此老，法累未转转饥轮。
送杜佐下第归陆浑别业
岑参（唐代）

正月今欲半，陆浑花未开。出关见青草，春色正东来。

夫子且归去，明时方爱才。还须及秋赋，莫即隐嵩莱。
王祈伊中秋不见月四首
陆文圭（元代）

秋空碾上一轮冰，积雨连宵洗更清。
从有浮云客易散，吹开不待管统声。
学中早起听讲诗
周弘正（南北朝）

诘朝参下座，闲步出重闱。北堂月稍隐，南枝鹤已飞。

早霜垂霭霭，初雾上霏霏。严唱虽罢柝，高门尚掩扉。

既伤年绪促，复嗟心事违。平生爱山海，宿昔特精微。

未解轻身去，唯应下第归。
续八咏·薰风夏更宜
唐仲友（宋代）

夏更宜，更宜倚栏客。
扇化养之清微，布丰美之涧泽。
空翠幄之桑柘，涨黄云之麰麦。
扫园囿之落红，溢亩浍之疎白。
亘东西之入望，固高下之无择。
响缫车於林野，度牧笛於阡陌。
消永昼於尊罍，散轻暑於絺綌。
嘉宾可以娱，尘襟可以释。
俯槛草芊芊，怀人情脉脉。
黄梅熟兮大霔，洪涛涨兮古渡。
前渚长兮长已没，浮梁断兮断无路。
驻征客之行舟，失远村之芳树。
望青林之济溺，虑黄帕之为蠹。
浪汹涌而未息，云冥濛而犹固。
幸学海不为远，忽安流已如故。
赤日照奇峰，绝壑召神龙。
奔雷过车响，急雨跳珠容。
为霖利已溥，泼墨收无踪。
微凉入殿阁，朝爽开心胸。
高明可居君莫厌，变化莫测吟可供。
病树馈苦瓜豆豉风味甚美口占一绝
陈曾寿（清代）

了无蹄迹蹴园蔬，风味清严胜旨腴。解识苦瓜连蒂苦，当前无用见文殊。
促织
杨万里（宋代）

一声能遣一人愁，终夕声声晓未休。
不解缫丝替人织，强来出口促衣裘。
读甘蔗生遣兴诗次韵而和之七十六首 其三十九
王夫之（明代）

缓缓花随陌上去，娟娟月过故乡来。无人解识娘生面，外道疑乡圣者胎。

活路无踪寻九折，死灰有燄射三能。天吴紫凤饶璀璨，剪取或堪供袜材。
喜陆侍御破石埭草寇东峰亭赋诗
郭澹（唐代）

介胄鹰扬出，山林蚁聚空。忽闻飞简报，曾是坐筹功。

迥夜昏氛灭，危亭眺望雄。茂勋推世上，馀兴寄杯中。

喜色烟霞改，欢忻里巷同。幸兹尊俎末，饮至又从公。
气候六首 其四
肖雄（清代）

八城蹦度渐臻南，尚有温和一气涵。物产不殊乡国美，精华多在此中探。
寄家子震寺丞
韩维（宋代）

商山不可极，跨压梁与秦。
地产富灵药，岩栖多异人。
子才老不富，一邑聊庇身。
方将敛馀间，炼丹驻形神。
访道风雪夕，赏幽芝术春。
却顾人间事，轻若履下尘。
曰予虽世士，心独静者亲。
相望在千里，我车何由巾。
早春奉柬王驾部时闻上书乞休未得
皇甫汸（明代）

耽寂怀摩诘，辞荣学右军。
乡心随梗泛，春思藉兰薰。
巴水初消雪，巫山尚掩云。
汉家频遣祀，留待碧鸡文。
黑漆弩 次前韵
刘敏中（元代）

吾庐恰近江鸥住。更几个、好事农父。对青山、枕上诗成，一阵沙农风雨。酒旗只隔横塘，自过小桥沽去。尽疏狂、不怕人嫌，是我生平喜处
西亭子送李司马
岑参（唐代）

高高亭子郡城西，直上千尺与云齐。
盘崖缘壁试攀跻，群山向下飞鸟低。
使君五马天半嘶，丝绳玉壶为君提。
坐来一望无端倪，红花绿柳莺乱啼，千家万井连回溪。
酒行未醉闻暮鸡，点笔操纸为君题。
为君题，惜解携。草萋萋，没马蹄。
寄陈九
张耒（宋代）

别来常思君，无异饥待哺。
如何偶相逢，握手复告去。
念初别子时，芳草才及屦。
天时不可留，再见岁云暮。
出门怪子瘦，告我困道路。
飘飘千余里，陆走复水泝。
古来黄金尽，壮士色亦沮。
斯人独何少，乃有衣食虑。
才高穷不怨，志大贫若富。
吾将告君理，子其听我布。
人生不终穷，否泰亦有数。
子其保所有，锥颖囊必露。
古来立功名，其始不无忤。
得难失自寡，进锐退亦遽。
念君归海濒，谁与朝夕聚。
我方困而学，每翼朋友助，
一从城北归，梦魂见已屡。
愿因南来者，时以尺书寓。
百字令（西湖十咏·断桥残雪）
陈允平（宋代）

凝云冱晓，正コ花才积，荻絮初残。华表翩跹何处鹤，爱吟人在孤山。冻解苔铺，冰融沙甃，谁凭玉勾阑。茸衫毡帽，冷香吹上吟鞍。

将次柳际琼销，梅边粉瘦，添做十分寒。闲踏轻澌来荐菊，半潭新涨微澜。水北峰峦，城阴楼观，留向月中看。巘云深处，好风飞下晴湍。
补史十忠诗
刘埙（宋代）

三已甘退休，十连起迟暮。伊谁急求子，流落乃不怒。

黑云来如急，杀气震平楚。恭惟君父命，封疆以身护。

阖门义不辱，呼卒汝善处。飞魂随剑光，自已投火去。

天泣鬼神愁，地摇急岳仆。吾非莒柱厉，敢以死丑主。

正自常事耳，命义逃安所。冲远谁与俦，睢阳有张许。
题洋菊四十四种 其三十九 鹤头丹
弘历（清代）

玫瑰映日红，独立韵金风。比似胎仙顶，翩𦒘度亦同。
过江绝句
王奕（元代）

玉勒金台逐去尘，十年多少渡江民。
中流试扣金山老，曾有深衣过鲁人。
六月十四日微雨极凉
陆游（宋代）

湖上清秋近，斋中白日长。
云来树收影，雨过土生香。
莲小红衣湿，瓜甘碧玉凉。
晚来幽兴极，移榻近方塘。
夜泛
苏泂（宋代）

澄波湛湛接新秋，月子波心印一钩。
荷叶乱花看不见，夜深时有小龙游。
蜀王氏谶文
佚名（唐代）

李祜西王逢吉昌，上德兑兴丹莫当。
读唐太宗纪
范成大（宋代）

宫府相图势不收，国家何有各自谋。
纵无管蔡当时例，业已弯弓肯罢休！
弟兄相贼斁天伦，自古无如舜苦辛。
掩井捐阶危万死，不闻亲杀鼻亭神。
佐命诸公趣夜装，争言社稷要灵长。
就令昆季尸神器，未必唐家便破亡。
建成回马欲驰归，元吉行趋武德闱。
若使两人俱得去，却於何处极兵威？
嫡长承祧有大伦，老公爱子本平均。
只知世上寻常理，争信英雄解灭亲。
冬日冶城晚眺分韵得支麻字二首 其二
卢龙云（明代）

说剑城为冶，开尊物有华。同来浮白者，俱是草玄家。

净社依青嶂，高斋傍赤霞。官閒期会少，吟眺景偏赊。
戏咏陈氏女剪彩花二绝句·拒霜
杨万里（宋代）

染露金风里，宜霜玉水滨。
莫嫌开最晚，元自不争春。
十月十四夜梦与客分题得早行
陆游（宋代）

蓐食寒灯下，脂车小市傍。
驿门犹淡月，街树正清霜。
触目关河异，兴懹道路长。
丈夫当自力，双鬓易苍苍。
喜朝天
曹冠（宋代）

翠老红稀，歌慵笑懒。溟＿烟雨秋千院。芹泥带湿燕双飞，杜鹃啼诉芳心怨。

座客分题，传觞迭劝。送春惜别情何限。不须惆怅怨春归，明年春色重妍暖。
秋日登石阁
邵雍（宋代）

初晴僧阁一凭栏，风物凄凉八月间。
欲尽上层尝脚力，更於高月看人寰。
秋深天气随宜好，老后心怀只爱闲。
为报远山休敛黛，这般情意久阑珊。
待月轩记
苏辙（宋代）

昔予游庐山，见隐者焉。为予言性命之理曰：“性犹日也，身犹月也。”予疑而诘之，则曰：“人始有性而已，性之所寓为身天始有日而已，日之所寓为月。日出于东，方其出也，万物咸赖焉：有目者以视，有手者以执，有足者以履。至于山石草木，亦非日不遂。及其入也，天下黯然，无物不废。然日则未始有变也。惟其所寓，则有盈阙，一盈一阙者月也。惟性亦然，出生入死，出而生者未尝增也，入而死者未尝耗也，性一而已。惟其所寓，则有死生，一生一死者身也。虽有生死，然而死此生彼，未尝息也。身与月皆然。古之治术者知之，故日出于卯谓之命，月之所在谓之身。日入地中，虽未尝变，而不为世用复出于东，然后物无不睹，非命而何？月不自明，由日以为明。以日之远近为月之盈阙，非身而何？此术也，而合于道。世之治术者知其说不知其所以说也。”

予异其言，而志之久矣。筑室于斯，辟其东南为小轩，轩之前廓然无障，几与天际。每月之望，开户以须月之至。月入吾轩，则吾坐于轩上，与之徘徊而不去。一夕，举酒延客，道隐者之语，客漫不喻，曰“吾尝治术矣，初不闻是说也。”予为之反复其理，客徐悟曰：“唯唯。”因志其言于壁。
送李子新还扬州因讯黄定父
欧大任（明代）

霜欺季子黑貂裘，金尽长安不可留。黯黯离情平谷月，萧萧归骑广陵秋。

十年生事餐菰米，万里勋名视蒯缑。欲寄黄郎无尺素，但凭飞梦过瓜洲。
句 其十八
王安中（宋代）

江山似慰天涯客，花卉先回岭北春。
颂一百则
释重顯（宋代）

出草入草，谁解寻讨。
白云重重，红日杲杲。
左顾无暇，右眄已老。
君不见寒山子，行太早，
十年归不得，忘却来时道。
汴河汲井
孔武仲（宋代）

解缆古城阴，系舟绿榆影。
浩荡观浊流，咫尺有甘井。
譬如坐汤观，傍观冰玉冷。
望之首不回，清泉逐修绠。
余香入新稻，真味添细茗。
蒸骨为之凉，醉魄一以醒。
昔有少陵翁，卜居在遐境。
美味当百金，修筒接千岭。
我今浑不费，汲取在俄顷。
川路远迢迢，客愁长耿耿。
得此稍忘忧，无殊卧箕颍。
别族祖瀚公二首 其一
林纲（明代）

客途凉雨送新秋，万里烟波海上舟。不见甘泉在顶树，故乡谁道是琼州。
寒食游压沙寺雨中席上偶作 其一
文彦博（宋代）

魏公前岁朝真去，寂寞阑干尚有情。莫道甘棠无异种，至今留得雪香名。
山翁持酒相访以画松酬之
刘商（唐代）

白社风霜惊暮年，铜瓶桑落慰秋天。

怜君意厚留新画，不著松枝当酒钱。
投宿宝觉精舍
释绍嵩（宋代）

驿路向山郭，江蓠满意馨。
远云收海雨，独树隐沙汀。
桑椹累累紫，杉栽处处青。
夜投宝觉寺，重上竹西亭。
题毛仙山
周兑（宋代）

仙翁辟谷绿毛生，假向人间作姓称。应与桐君为伴侣，丹成白日共飞升。
谒璿上人（并序）
王维（唐代）

〔上人外人内天。不定不乱。舍法而渊泊。无心而云动。
色空无碍。不物物也。默语无际。不言言也。故吾徒得
神交焉。玄关大启。德海群泳。时雨既降。春物具美。
序于诗者。人百其言。〕
少年不足言。
识道年已长。
事往安可悔。
余生幸能养。
誓从断臂（一作荤）血。
不复婴世网。
浮名寄缨佩。
空性无羁鞅。
夙承（一作从）大导师。
焚香此瞻仰。
颓然居一室。
覆载纷万象。
高柳早莺啼。
长廊春雨响。
床下阮家屐。
窗前筇竹杖。
方将见身云。
陋彼示天壤。
一心再法要。
愿以无生奖。
过鄂渚登南楼
李曾伯（宋代）

壮游几度上南楼，今度重来二十秋。
俯仰之间只犹昨，登临何处是无愁。
好山常在世青眼，此水如斯人白头。
老兴未阑明月上，归欤笠泽有扁舟。
泛舟过金家埂赠卖薪王翁
陆游（宋代）

卖薪自可了盐酪，治地何妨栽果蔬。
我老钝顽请半俸，比渠只有不能如。
句
张祜（唐代）

万国见清道，一身成白头。（《上令狐相公》。

以下见《纪事》）

此地荣辱盛，岂宜山中人。（《秋晚》）

椿儿绕树春园里，桂子寻花夜月中。（见《桂苑丛谈》）

一身扶杖二儿随。（见《野客丛谈》）

夏雨莲苞破，秋风桂子凋。（《题天竺寺》。

以下并见《海录碎事》）

杜鹃花发杜鹃叫，乌臼花生乌臼啼。

茶风无奈笔，酒秃不胜簪。
台城路 咏隗嚣宫瓷杯
曹贞吉（清代）

丸泥不闭函关路，神功煅来杯斝。色映琉璃，声随哀玉，浅碧嫩斝交射。

流霞欲化。想西伯雍容，葡萄倾泻。紫殿基平，何人收拾夜泉下。

千年又成废寺，早霜钟粥鼓，相伴清暇。土啮花斑，鱼吹浪白，过眼兴亡难话。

谁堪并价，有铜雀荒台，尚留残瓦。且尽深卮，任更阑烛灺。
题隋宫清夜游图
童瑄（明代）

栏干月转垂杨影，露华如水银屏冷。君王西苑夜未眠，紫衣小屏前驰引。

清歌踏月立调迟，妙舞翻云翠袖低。绿鬟侍拥抹螺黛，行行按节金莲齐。

十六院中多雅趣，台观萦纡叠青翠。芰荷池馆晚风凉，剪綵为花能巧制。

銮舆驰逐过离宫，蓬莱路与瀛洲通。周环佳胜二百里，终宵行乐心无穷。

绛纱宝烛销红雪，珠箔重重卷明月。宿鸟惊飞花底枝，铜龙冰向楼头咽。

追欢只谓常如斯，兴亡岂意皆人为。一朝天下共骚动，始知乐极还生悲。

向来富贵知何许，一代繁华逐流水。愁绝残垣败草深，几度疏萤照寒雨。
墨池
宋京（宋代）

君不见子云草玄西郭门，一径秋草间朝昏。何须笔冢高百尺，池墨黯黯今犹存。

童乌侯巴竟零落，玄学无人终寂寞。汉家执戟知几年，垂老身没天禄阁。

俗儿纷纷重刘向，思苦言艰动嘲谤。汉已中天雄亦亡，不较空文从覆酱。

如今却作给孤园，吐凤亭前池水寒。安得斯人尚可作，会有奇字令君看。
爱萱歌
郑文康（明代）

萱叶何青青，萱花何盈盈。花繁识土沃，叶盛由根萌。

霜台有客双瞳清，爱花惟恐花飘零。花前歌舞花下行，绣衣光与花争明。

我对花忘忧，花向我欲语。我心见花即欢乐，花亦相迎共相与。

白日迟迟行，流年迟迟过。春归花若老，我心将奈何。

但愿此花长在目，老不迁官心亦足。
夜月怀超然故台
罗公升（宋代）

中宵雨声歇，好月满我屋。
开门四无人，老树立於独。
巡檐不成寐，送影过墙竹。
赏弄情未央，矮屋碍远目。
故山有层台，千里旷游瞩。
主人三年别，坐使万瓦覆。
鹏程本逍遥，蚁穴自羁束。
乾坤有兴废，岂必善者福。
是身且非我，而况土与木。
但听雍门弹，忽效孟尝哭。
句
李曼（宋代）

崖深经夏不融雪，江阔架筒难入城。
在郡三年今秋见白发聊以书事
羊士谔（唐代）

二毛非骑省，朝镜忽秋风。丝缕寒衣上，霜华旧简中。

承明那足厌，车服愧无功。日日山城守，淹留岩桂丛。
题武夷
吕天泽（宋代）

乘兴来寻杜使君，乱山矗矗白云深。
武夷仙子能知已，谩写新诗诉此心。
酬梦得秋夕不寐见寄（次用本韵）
白居易（唐代）

碧簟绛纱帐，夜凉风景清。病闻和药气，渴听碾茶声。

露竹偷灯影，烟松护月明。何言千里隔，秋思一时生。
送钱一杲卿
黄庭坚（宋代）

钱君佳少年，濯濯春月柳。
开谈屡逼人，落笔若挥帚。
凫雁菰蒲中，英材颇时有。
同声倾夙期，异姓接婚友。
冷官国北门，会面始八九。
时时过薄饭，卯坐常至酉。
今日得休沐，方醺步兵酒。
闻子车马南，欲饯辄掣肘。
温风媚行色，绿净无尘垢。
鱼轩迎少妇，能献二亲寿。
到家春已融，柔条可结纽。
菱藻蔓平湖，钓船先入手。
南雁正北来，蚤寄诗千首。
舟中
李流谦（宋代）

大小孤山专绝险，上中水府柄幽权。
行人投栗船头拜，小艇横江来觅钱。
寄题傅钦之济源草堂
范祖禹（宋代）

傅公有幽居，近在盘山下。
清济出其间，白石明可把。
盈科赴溟渤，羽坎日倾泻。
竹色洗娟婵，松姿照萧洒。
室有古诗书，门无俗车马。
公居虽畎亩，寤寐惟朝社。
云山聊啸遨，鱼鸟同游冶。
在我本无心，群生系用舍。
终当入帝梦，当象求岩野。
题诗寄林坰，俚调惭非雅。
感秋六首
郑獬（宋代）

林杪一蝉噪，翛翛凉风来。
清响断复连，裂耳增馀哀。
浩露洗明月，珠树凉璀璀。
蜕飞各有时，讵能人力裁。
儒生守文字，舌腐犹蒿莱。
空肠贮古书，独立谁为媒。
咄哉丈夫气，胡为久徘徊。
呆官人三绝
王柏（宋代）

冷面无惭色，真心不脱空。
虽然獃在我，终是与人忠。
秀州门外泊舟
范成大（宋代）

拍岸清波扑岸埃，黑头霜鬓几徘徊。
禾兴门外官杨柳，又见扁舟上堰来。
閒居忆昔年游西蜀
陈堂（明代）

蜀道崚嶒险，苍茫半碧天。猿声长不断，雁字杳难传。

百丈牵舆上，千盘绝壁悬。黄昏投宿处，孤枕伴啼鹃。
点绛唇 戏题自画绯桃新柳小幅
钱斐仲（清代）

庭院无风，斜阳满地游丝软。画帘先卷。莫认新来燕。

曲曲阑干，搭住垂杨线。春犹浅。才过青眼。便睹夭桃面。
闻吴王城中军戍严鼓
薛季宣（宋代）

年时芳草碧蒙戎，聒耳新闻甲夜风。军吏误应非进鼓，天王锡忍废彤弓。

刚言苻诏难倾晋，不信文王可伐崇。击柝杜关无个事，钓台江月静朦胧。
定西番·苍翠浓阴满院
毛熙震（五代）

苍翠浓阴满院，莺对语，蝶交飞，戏蔷薇。
斜日倚阑风好，余香出绣衣。未得玉郎消息，几时归。
长沙北禅览古
王庭圭（宋代）

明湖涨天光，春云如粉碎。吴王宫女罢吹箫，象床玉椀今安在。

宫李初开映绿池，绿池水暖摇花枝。闻道只今池上月，照见吴王繁盛时。

当时粉色艳月彩，今日古坟烟草衰。草衰不见吴宫事，唯有月下孤猿啼。

猿声哀告问不得，又恐清晓催黄鹂。
怀李商叟 其二
赵蕃（宋代）

好在半村宅，竹添桐长枝。空馀相忆梦，不见寄来诗。

苦节君耆旧，卑官我判司。因来贵溪水，一为洗尘缁。
八景歌 其二
赵汝燧（宋代）

晚日放晴雨脚收，楚山千里江吞秋。上水风生荻花渚，漠漠幅蒲天际浮。

轻云骤掩目力断，云消似过芳洲半。危樯逐乌惟恐缓，燕子争飞先到岸。

嗟此何景兮远浦帆归，丹青欲尽殊堪嗤。
六月三日闻王鉴除殿前都虞候孟枢除夔路策应
戴复古（宋代）

闻说北风凛，其然其不然。
新除策应使，急点守江船。
设险浑无地，扶危赖有天。
吾皇自神武，北伐美周宣。
句
刘象功（宋代）

千寻双剑截不断，一片闲云飞过来。
塔山八景为方君僩题二首 其二
谢复（明代）

幽径无尘碧藓迷，桐君随我踏香泥。梅花落尽南飞鹤，弹到无声月正西。
泛舟城南二首 其一
刘攽（宋代）

清溪亦多曲，窄地颇宜花。出水游鱼乐，惊人白鹭斜。

孤城旧郢树，三户楚人家。归兴仍风雨，萧然眷物华。
和黄山秋吟
卫宗武（宋代）

铮然梧叶响敲风，凉月疏星秋正中。
万顷水花浑老尽，一簪醉日倚残红。
鄞江送友
释文珦（宋代）

西风日夜起，江上枫叶赤。
可怜未归人，复送行远客。
相见鬓毛改，转觉世路迫。
他日慰相思，岂必在书尺。
薄俗能移人，出处当自力。
送黎君选之官兴业 其二
李云龙（明代）

苍梧西去近，不用怅蛮烟。此地邻勾漏，前贤有稚川。

君饶红玉质，自协丹砂缘。何必占朝谒，方知令是仙。
再次韵五首 其四
黄淳（明代）

鳄湖南去水悠悠，明月清风泪暗收。立国不遗晋孝鄂，捐躯应大鲁春秋。

胡人敢尔仇中夏，蜀主犹能王一州。万里黄冠归不得，乾坤空向海门愁。
追和亡友杜仲观古黄生曲三首之三
贺铸（宋代）

要知两侬心，等是它山石。
此诚不可转，彼情无自入。
故国山川写景
陈元光（唐代）

浮光昂岳望，固始秀民乡。第宅参文武，姻㜕半帝王。

珠楼帘结参，花苑水流香。礼节传家范，簪缨奕世芳。

飞鞭驰道坦，聚盖艳阳光。箫鼓迎欢会，桐麻遣唁丧。

勋臣扶景运，风树配天长。
舟泊石门忆事有作 其二
赵之谦（清代）

盦无风木墓空存，百轴观音一夕燔。辨利藏真闻尚在，归舟恰入艮山门。
次潭州通判范寅秩韵 其一
吕颐浩（唐代）

胡尘一动隔吾乡，旋向丹丘筑草堂。方效潜鱼游河渚，忽随飞草到衡阳。

雨馀南陌千峰翠，春日东郊百草香。身在湖湘归未得，梦魂时到旧居傍。
晨至南亭呈裴明府
许浑（唐代）

南斋梦钓竿，晨起月犹残。露重萤依草，风高蝶委兰。

池光秋镜澈，山色晓屏寒。更恋陶彭泽，无心议去官。
得孔适弟仁和明府书
梁岳（明代）

别尔东来岁已周，为探奇胜数淹留。芳尊梦醉琴堂月，候雁书回海国秋。

凫舄即看仙令起，鲈鱼偏动季鹰愁。吴山剡水佳期阻，一夜相思欲白头。
涞水道中
徐用仪（清代）

晓色微茫渡水滨，湿云乍敛静无尘。平畴雨足秋风爽，荞麦花开白似银。
又次韵帅初诸前七首
陈著（宋代）

君是能诗犹可及，及君不可是吾年。
有怀伐木相求意，但诵投瓜永好篇。
送客南归（一作寓居崇圣寺送客南浦）
许浑（唐代）

野寺薜萝晚，官渠杨柳春。归心已无限，更送洞庭人。
述字回文偈七首 其六
赵炅（宋代）

忧依述最亨，知休以祐然。留希佛背生，推求比旧前。
夕月十首
佚名（隋代）

肃雍严祀，圣治昭彰。
清酒既载，或肆或将。
礼匝三献，终然允藏。
神具醉止，其乐且康。
菊花新
葛长庚（宋代）

忽水远天长，笑把玉龙嘶。一声声，吹断寒云沧波里。幽愁暗恨，弄皓月，怨白日。问太虚不尚，则成休矣。

云心鹤性，死也要冲霄，乘风去。分自有、终合仙飞。感古怀今聊把笔。落叶寒蝉悲。使人增怨抑。
寓居合江楼
苏轼（宋代）

海上葱昽气佳哉，二江合处朱楼开。
蓬莱方丈应不远，肯为苏子浮江来。
江风初凉睡正美，楼上啼鸦呼我起。
我今身世两相违，西流白日东流水。
楼中老人日清新，天上岂有痴仙人。
三山咫尺不归去，一杯付与罗浮春。
（予家酿酒名罗浮春。）
和虚斋劝农十诗
郑清之（宋代）

暇日棋书六一翁，锦樯丝辔与春逢。
年时豹尾车中望，山色有无知几重。
腊八日丁未，此日自成都到家
张问陶（清代）

去岁还家逢腊日，今年腊日远思家。兄酬弟劝情如昨，物换星移事可嗟。

旅食一瓯怜佛粥，乡心万里入梅花。长宵归梦分明极，社酒村灯笑语哗。
和陶拟古九首
苏轼（宋代）

佛法行中原，儒者耻论兹。
功施冥冥中，亦何负当时。
此方旧杂染，浑浑无名缁。
治生守家世，坐使斯人疑。
未知酒肉非，能与生死辞。
炽哉吴闽间，佛事不可思。
生子多颖悟，德报岂吾欺。
时俾正法眼，一出照曜之。
谁为邑中豪，勤诵我此诗。
古荡归途
陈撰（清代）

日暮东风急，归途雨正繁。泥深黏屐重，云湿带林昏。

野水喧鱼艇，人家掩竹门。遥怜折梅处，回首更西村。
二月晦日劝耕石城三首 其二
吴芾（宋代）

经年萦吏役，今日作春游。梅雪随风去，桃花逐水流。

已惊时节晚，还叹物华休。扰扰终何补，归与老一丘。
游清都观寻沈道士得都字
陆敬（唐代）

聊排灵琐闼，徐步入清都。青溪冥寂士，思玄徇道枢。

十芒生药笥，七焰发丹炉。缥帙桐君录，朱书王母符。

宫槐散绿穗，日槿落青柎。矫翰雷门鹤，飞来叶县凫。

凌风自可御，安事迫中区。方追羽化侣，从此得玄珠。
从军行七首·其二
王昌龄（唐代）

琵琶起舞换新声，总是关山旧别情。
撩乱边愁听不尽，高高秋月照长城。
盆荷
张仲深（元代）

南庭荫嘉树，日夕生清风。幽旷惬怀素，茧足三支筇。

戒僮斸玉惬，陶埴空莎丛。分此太惬根，擢莳兹盆中。

奇葩既妩媚，修茎亦玲珑。虽隔土壤脉，实假造化功。

太虚落景圆，凉月光溶溶。深夜蔼芳气，晨露凄以浓。

鉴湖千顷秋，兹意亦自同。眷言向君子，百世濂溪翁。
桂隐纪咏·摘霞亭
张镃（宋代）

一片吹来锦，人言是杏花。
倚栏堪把玩，胜似日边霞。
书怀 其一
吴嵩梁（清代）

青兰无冶容，托根况幽深。和风一以拂，扬芬出中林。

灼灼桃李颜，郁郁蓬艾阴。亭亭空谷花，耿耿持素心。

芳菲不自达，感气谁相寻。采佩愿及时，毋令霜露侵。
《庚申和李峙青感世八首》 其七
陈虔安（清代）

德让珠岩合我收，谁知倭寇复栖留。申言割地窥齐鲁，无计筹边想富欧。

热血诸生甘废学，惊心列碎誓同仇。谁知大帅临城下，忍割燕云十六州。
拜书尊大人领省瓮山原茔域寝园之壁
耶律铸（宋代）

太平与乱俱无象，先觉分明尽有閒。閒气欲常游帝所，旱霖终不沃人寰。
句
释尚能（宋代）

关河虎符重，殿阁兽樽闲。
咏菊答须竹
王夫之（明代）

选芳宜隐秀，经岁得秋情。苗浅春滋弱，心微露贮轻。

啼莺无醒梦，飞絮谢思萦。雨浃浮光上，吹暄逸态呈。

蠹憎痕屡剔，丝繫玉防倾。爱惜消长日，从容养静萌。

荷风熏晚绿，蕉雾洒孤荣。叶叶容迟上，亭亭有独擎。

艰难出畏景，珍重享西清。紫葆光初透，珠胎润巳滢。

竹枝留上番，梅影剪疏横。专气邀金液，丰仁长玉婴。

星榆方历历，云朵遂盈盈。土德先推王，冰心亦保贞。

有时浴紫水，终不炫丹猩。香外幽难似，薰馀静不撄。

肃然登鼻观，嗒尔偃心旌。龙腊痴谁妒，薝葡逸未平。

霄空霜一色，天迥月三更。倦赏愁寒夕，邀欢暂晚晴。

袂辞歧路把，目厌满堂成。桂酿聊孤酌，莼丝小佐羹。

催开辞羯鼓，过访待缑笙。巳事开三径，端居爱九名。

同床犹各梦，顾影易魂惊。身后从冰雪，魂归返日精。

摧芳宁问落，涤月不辞烹。君意如相念，殷勤访夕英。
雨后有便价寄所盘
丘葵（宋代）

雨中正相忆，偶尔有来鸿。
情况今何苦，新吟想渐工。
近闻惠连病，似与长卿同。
何日苍榕下，开筵水面红。
游三岩
姜特立（宋代）

一见便非凡世界，恍然兜率化成宫。
未分混沌天无巧，已凿谽谺鬼有功。
百尺飞泉晴亦雨，四时阴穴夜吹风。
莫将俗驾污仙境，明日红法在眼中。
初八夜月
苏福（明代）

新月弯弓欲上弦，初昏光彩到中天。与君对影三人酌，酌到中宵分散眠。
每年家酿留一器以奉何元章今年持往者辄酸黄不可饮再以二尊赎过仍为此诗云
郑刚中（宋代）

吾庐托穷巷，有酒无佳客。年年家酿香，延首定攀忆。

分持远相遗，岂问杯杓窄。所贵明月前，共此一尊色。

去年冬苦寒，雪水填四泽。瓮面蚁不浮，弱糟无劲力。

瓶罂贵洁清，而器不亲涤。泥封意虽勤，审视颇无则。

如闻近所往，恶味同食檗。恨无醇德将，非缘踰日昃。

大类献空笼，报赐烦双璧。想当设肴饵，清兴随太白。

流涎不及味，顾我岂逃责。我贫如陶侃，每蒙邻舍德。

墙头有馀惠，不敢自专得。今复再分献，庶以补前慝。

愿公领微衷，毕此无馀沥。
函谷关
顾瑗（清代）

雄关高峙镇岩疆，百二河山此设防。当日丸泥封不得，至今锁钥势犹强。

功名我已输杨仆，逆旅君无出孟尝。欲考图经辨新旧，迩来秦汉几兴亡。
金刚随机无尽颂·妙行无住分第四
释印肃（宋代）

知是几年竿，细察早颟顸。
一声无孔笛，寥寥天地宽。
寄题雅州胥园
魏了翁（宋代）

胥君颀然来，锦囊背奚奴。
探囊发诗卷，一一卿大夫。
示识胥园面，诗卷自画图。
扫石卧竹影，长锸斸芋区。
胥君於此时，林泉傲金朱。
懒余本丘壑，误被尘缨缚。
每逢漫浪友，惭愧红尘脚。
会当寻兹盟，酬此一大错。
南涧
韩元吉（宋代）

有酒不得饮，呼船过溪南。
溪南亦何好，古寺依晴岚。
上有百尺楼，下有千丈潭。
城闉一目尽，晚山日相衔。
烹茶吊际子，蜡屐登巉岩。
相逢作行乐，犹胜空坐谈。
白云山楼中 其五
叶春及（明代）

下山却是上山泉，欲饮还须在水源。不信诸君泉上看，千条万派落前川。
东风第一枝·除夕忆玉屏旧居再叠樊榭韵
叶大庄（清代）

案拂椒香，厨含柏火，享堂初挂遗影。岁除单舸摇归，爱依烛边漏永。

溪桥雪断，奈又阻、官梅游兴。且展装、酒脯祠诗，户外玉山高并。

田舍事、幼时堪证。书卷味、老来最省。绝怜鬓丝将衰，尚馀爪痕未净。

销魂水面，看渐逗、春江明镜。料此宵、独树柴门，一幅苦瓜寒景。
定林寺沿溪采石蒲
卢襄（宋代）

晓行隐隐入花村，小雨初晴水气昏。莫厌僧家能冷淡，且穿芸屩采溪荪。
金刚随机无尽颂·结实分主
释印肃（宋代）

建业萧梁子，历劫宗心祖。
志公一会人，显道腾今古。
吾乡朋友比多诗人宜进一步大则文公小亦龙溪
方回（元代）

吾乡南渡有儒真，二百年来两绝伦。
继圣乾淳绵道统，代言炎绍冠词臣。
紫阳山可搜遗老，白玉堂堪踵后尘。
□□苕溪渔隐学，单传诗话作诗人。
暮春宴东园方良翰有诗入夏追和
黄公度（宋代）

要洗襟怀万斛埃，一尊相属莫迟回。
颠狂柳絮将春去，排比荷花刺水开。
懒矣宦情甘冗长，拙於句法强追陪。
人生行乐须闲健，千古朱颜同一颓。
病中书事上集贤钱侍郎
王禹偁（宋代）

食贫当岁旱，朝退百端忧。
典笏逢休假，焚香愿有秋。
病饥浑厌肉，瘦冷未更裘。
梦见山村兴，披蓑钓乱流。
玉蝴蝶·古道行人来去
辛弃疾（宋代）

古道行人来去，香红满树，风雨残花。望断青山，高处都被云遮。客重来、风流觞咏，春已去、光景桑麻。苦无多。一条垂柳，两个啼鸦。人家。疏疏翠竹，阴阴绿树，浅浅寒沙。醉兀篮舆，夜来豪饮太狂些。到如今、都齐醒却，只依旧、无奈愁何。试听呵。寒食近也，且住为佳。
杂诗七首 其二
张翥（元代）

叔子邻家儿，探环记前身。次律求师后，一悟了宿因。

我亦清源洞，蜕骨岩下人。误堕声利区，驱驰丧其真。

所以付樽酒，都忘贱与贫。惜无还丹术，高举遗世尘。

悠悠笙鹤期，旷望三山津。
秋杪同邓伯乔郑宗礼集赵丕振园亭
李孙宸（明代）

选地为园小结庐，一邱亦自足樵渔。久缘意气同开社，岂为漂零赋卜居。

丛竹渐含霜色冷，残荷犹傍晚凉舒。秋光容易留欢赏，宁遣高阳雅会虚。
送韩子华归许昌
梅尧臣（宋代）

不值风雨暴，杏过梨已开。
社後清明前，燕与人归来。
湖中水方漫，谁共泛其隈。
傥有问憔悴，憔悴未忘杯。
某昨蒙宝文待制辄送扬州红都胜欲占小诗叙谢
周必大（宋代）

红药何年有，繁花扫地无。
风光分谢砌，根拨记江都。
两两丹山凤，炎炎赤水珠。
春衫谁氏女，比并强施朱。
舟中絮
释居简（宋代）

弱弄轻阴却又前，析云洴雾不成绵。籧篨破处随风入，蓦地因风又出船。
柬玉山征君兼五老贞士
陆仁（元代）

玉子冈头雪未消，玉山池馆郁岧峣。
美人词赋宗枚乘，仙客风岧似子乔。
竹里行厨通一径，柳边飞阁度双桥。
澧兰沅芷思无那，心与车旌日在摇。
浣溪沙·一片青天棹过
元好问（金朝）

一片青天棹过。小舟无地受风波。渔歌浑是太平歌。乡社年丰寻酒易，陂塘春暖得鱼多。百年闲过又如何。
函谷关
朱黼（宋代）

飞楼高压乱峰西，天险嵯峨不可跻。裂土自凭三尺剑，封关谁仗一丸泥。

黄河北走声偏壮，紫气东来望欲迷。我学终童弃繻久，那堪霜鬓送轮蹄。
从龙潭寺至少林寺，题赠同游者
白居易（唐代）

山屐田衣六七贤，搴芳蹋翠弄潺湲。九龙潭月落杯酒，

三品松风飘管弦。强健且宜游胜地，清凉不觉过炎天。

始知驾鹤乘云外，别有逍遥地上仙。
溪行
释居简（宋代）

夭夭拍拍涨桃花，葑未全青荻已芽。两行若无杨柳树，看来无处著韶华。
玉笙谣为铁门笙伶周奇赋
张雨（元代）

我有紫霞想，爱闻白玉笙。县匏比竹无灵气，昆邱采此十二茎。

凤咮衔明珠，凤翼排素翎。金华周郎妙宫徵，子晋仙人初教成。

月下吹参差，群雏亦和鸣。缑氏山头白云起，七月七日来相迎。

长谢时人一挥手，飘下满空鸾鹤声。
谢广济篆咏怀 其二
吴森（清代）

谟草荫北堂，芊蔚颜色好。负书事远游，书田刈获早。

归来衣有尘，阿母亲为扫。一昨羁薄宦，乃古夜郎道。

菽水缺常供，音问亦窅渺。传闻阿母悲，倚闾忘昏晓。

弱息汲井回，孤孙索饭恼。复有九男女，婴婴母怀抱。

嗟哉行役人，投笔太草草。
颂古四十五首
释慧远（宋代）

不问有言无言，说甚见影见鞭。
露柱口挂壁上，灯笼倒退三千。
淮南王
佚名（两汉）

淮南王。自言尊。百尺高楼与天连。后园凿井银作床。

金瓶素绠汲寒浆。汲寒浆。饮少年。少年窈窕何能贤。

扬声悲歌音绝天。我欲渡河河无梁。愿化双黄鹄还故乡。还故乡。

入故里。徘徊故乡苦身不已。繁舞寄声无不泰。徘徊桑梓游天外。
潮
白居易（唐代）

早潮才落晚潮来，一月周流六十回。

不独光阴朝复暮，杭州老去被潮催。
朝中措
贾逸祖（宋代）

青山隐隐水斜斜。修竹两三家。又是水寒山瘦，依然行客遍天涯。天教流落，东西南北，不恨年华。只恨夜来风雨，投明月、老却梅花。
金丹诗诀 其五十二
陈楠（宋代）

昼运灵旗夜火芝，抽添运用且防危。若无同志相亲赏，时照炉中火候非。
黄州栖霞楼苏翰林所赋小舟横截春江是也曾竑
王铚（宋代）

铜雀不得鏁二乔，春江亦梦携西子。
此楼缥缈相风流，此恨缠绵在云水。
洞庭叶下愁湘君，不独阳台云雨神。
精神感通若相遇，梦境幻境皆成真。
黄州刺史清如镜，水光山色心同莹。
牧之出守到元之，谁解把诗闻万乘。
图成携得千里行，孤帆趁落斜阳城。
江头莫指挽邓处，离合古今同一情。
溪隐
袁天麒（明代）

茅舍竹篱云水间，仙家风味别人寰。目看花草自成趣，心与鹭鸥相赛閒。

何处背囊诗客到，隔江吹笛钓船还。飘萧一枕沧浪梦，知在黄芦第几湾。
沁园春 北征次留仙江陵见寄原韵
严绳孙（清代）

十载行藏，几度相看，邮亭一灯。任迷离缬眼，非花非雾，横斜世路，为谷为陵。

湘佩徒捐，郢歌谁和，看到无心似未曾。归来好，过琵琶江浦，也湿吴绫。

蛾眉淡后谁憎。只倦翮追飞感倍增。向韶年青鬓，都添缟雪，春风紫陌，几践玄冰。

去就难同，平生可念，要路由人衮衮登。吾休矣，有茶烟禅榻，片石疏藤。
贤者之孝二百四十首 其二二四 李景让
林同（宋代）

既尔家能孝，还于国尽忠。谁宜举此爵，知是莫如公。
题曲水阁
林概（宋代）

胜绝千岩地，清涵一水滨。
石泉寒绕涧，山木翠和春。
秀人壶中望，幽凝物外身。
贤侯足真赏，王谢有芳尘。
寄郑宗仁
林景熙（宋代）

城南怀旧别，谷口寄春耕。野鹳巢云老，林僧管瀑清。

养花疏石髓，炼药伏山精。见说孤灯雨，年来著易成。
闻中山公淝上家园新成秘奉阁辄抒拙诗寄献
宋祁（宋代）

为乐东平得再麾，别营层阁驻经帏。
溢囊秘简青皆汗，署榜宸毫白正飞。
罇喜客来衔酒数，画疑仙去启厨稀。
门前即枕春溪路，几曲歌成使舫归。
偈颂一百零三首 其五十三
释月涧（宋代）

道无蹊径，饶州东出永平门。法无定相，木岁又除壬午历。

冥运潜舒，玄机尚戢。过去已过去，未来犹未来。直得天凝地闭，雪老冰枯，蛰户未开，龙无龙句。

正当此时，诸人性命，落在甚处。一声鸣爆竹，天地悉皆春。
题裴晋公画像二绝 其一
周紫芝（宋代）

朝论当年汹汹时，此翁奇事少人知。梦中缚得吴元济，犹说绯衣是小儿。
临川羡鱼
薛少殷（唐代）

曾是归家客，今年且未旋。游鳞方有待，织网岂能捐。

向水烟波夕，吟风岁月迁。莓苔生古岸，葭菼变清川。

不逐沧波叟，还宗内外篇。良辰难自掷，此日愿忘筌。
有客
严粲（宋代）

有客华阳巾，□□□园竹。傲睨若无人，风神动岩谷。

主人延客语，山中酒新熟。饮酣出素书，鸟篆不可读。

欲问度世诀，长啸振林木。轩然别我去，举头但黄鹄。
上颍昌韩少师丞相兄弟
张舜民（宋代）

五福犹来萃一门，岁寒方始见松筠。
白头再喜逢知己，青眼重开为故人。
当日八龙同孝友，于今二阮卜比邻。
莫年不作三湘客，犹欲生还一吐茵。
梅庄主人袖诗见过累日欲得次韵以汩汩无暇且
吴芾（宋代）

偶驱小队踏苍苔，无数梅花照眼开。
更有高人同胜赏，此行端是不虚来。
陈忠甫携酒同梁孔适夜过
欧大任（明代）

三年书剑尔燕台，万里风尘我亦来。作客敝裘曾自补，傍人长铗竟谁哀。

斗醪差慰穷途色，囊粟堪羞国士才。何限青云骄白眼，酣歌星汉一徘徊。
二月山中即事
王敔（清代）

万壑递层阴，光分一径深。草丛留宿雨，云破见归禽。

奇石呈幽赏，鸣泉怀好音。林端清籁发，适伴越人吟。
力仙 其二
徐积（宋代）

挟虎搏蛟良有力，扼断鲸咽批豹额。虎豹虽狞却易防，蝼蚁口中藏剑戟。
屏居北郊自秋涉冬绝省人事触绪有感吒之讽吟
程公许（宋代）

坤维以文瑞，民俗本柔淑。
何代无战争，冤哉今尔酷。
戎马塞里墟，劫钞遍林谷。
平生金石交，屈指半鬼录。
从子尤可哀，别归奉水菽。
伯侄并伐殒，荼毒。
探囊幅与书，吞声不忍读。
昆岗烈西烯，宁辨石与玉。
叩首一炉香，请为遗黎赎。
马诗二十三首·其九
李贺（唐代）

飂叔去匆匆，如今不豢龙。
夜来霜压栈，骏骨折西风。
南歌子·策杖穿荒圃
吕渭老（宋代）

策杖穿荒圃，登临笑晚风。无穷秋色蔽晴空。遥见夕阳江上、卷飞蓬。

雁过菰蒲远，山遥梦寐通。一林枫叶堕愁红。归去暮烟深处、听疏钟。
西山戏题武昌王居士?并引?
苏轼（宋代）

．予往在武昌，西山九曲亭上有题一句云：玄鸿横号黄槲岘。
九曲亭即吴王岘山，一山皆槲叶，其旁即元结陂湖也，荷花极盛。
因为对云：皓鹤下浴红荷湖。
坐客皆笑，同请赋此诗。
江干高居坚关扃，犍耕躬稼角挂经。
篙竿系舸菰茭隔，笳鼓过军鸡狗惊。
解襟顾景各箕踞，击剑赓歌几举觥。
荆笄供脍愧搅聒，干锅更戛甘瓜羹。
句 其一
薛绍彭（宋代）

雨不湿行径，云犹依故山。
妻子第一百四十六
文天祥（宋代）

妻子隔绝久，飘飖若埃尘。
漠漠世间黑，性命由他人。
郁林道中
倪济远（清代）

落木荒冈古郁林，刈禾人半故乡音。牛羊影乱寒山暝，饼饵香乡野店深。

他日归装谁压石，秋风行路怯闻砧。劳官莫说车生耳，仆马痡瘏已不禁。
次韵杨褒早春
苏轼（宋代）

穷巷凄凉苦未和，君家庭院得春多。
不辞瘦马骑冲雪，来听佳人唱踏莎。
破恨径须烦麹糵，增年谁复怨羲娥。
良辰乐事古难并，白发青衫我亦歌。
细雨郊园聊种菜，冷官门户可张罗。
放朝三日君恩重，睡美不知身在何。
答小隐惠山茶
洪适（宋代）

何处仙官萼绿华，鞭鸾独御五云车。来从月窟曾依桂，分种盘洲不碍茶。

枝耐岁寒犀换叶，蕊藏朝雾锦羞花。红颜不逐东君老，须著频来斗脸霞。
寄潘道士
卢祖皋（宋代）

松深古观幽，长日断人游。
苔绿几层雨，山分一半秋。
病因凉后减，句向静中求。
见说烧银汞，频将异草收。
玉树花
王之道（宋代）

几年埋没乱荆榛，轩槛移来特地新。
何事临风忍相对，伤心一曲旧亡陈。
庭菊烂开招子我共赏而空无酒饮闻瓜洲酒美遣酤数升殆如灰汁戏作三绝句因以酬九月四日戏赠之作 其一
程俱（宋代）

悭囊不瘿空四壁，只有黄花如散金。急遣蓝舆唤居士，饮溪餐菊对幽吟。
诗一首
葛胜仲（宋代）

快雨霁亭千，晴曦作春妍。邻曲饶胜士，共开浮枣筵。

中流惬啸饶，隐浪金壶偏。红芰初出水，捧剑疑来前。

缅怀兰亭会，七百八十年。可怜右军痴，生死情缠绵。

由来彭殇齐，顾或谓不然。吾党殆天放，卜夜就管弦。

尺六细腰舞，女袖轻回旋。且毕今日欢，不问来者传。
舟中夜雨寄内
李振钧（清代）

重阳风雨送归艭，欲遣离愁借酒降。半夜潮声孤客枕，一星渔火野人窗。

未能学剑羞弹铗，料得停针倦剔缸。若问征帆泊何处，石头城下水淙淙。
迟日
张耒（宋代）

迟日花光乱，东风酒浪深。
天道为客恨，老去惜春心。
起舞狂犹在，悲歌病不禁。
高楼见千里，不醉莫登临。
寄蕲簟与蒲传正
苏轼（宋代）

兰溪美箭不成笛，离离玉箸排霜脊。
千沟万缕自生风，入手未开先惨栗。
公家列屋闲蛾眉，珠帘不动花阴移。
雾帐银床初破睡，牙签玉局坐弹棋。
东坡病叟长羁旅，冻卧饥吟似饥鼠。
倚赖春风洗破衾，一夜雪寒披故絮。
火冷灯青谁复知，孤舟儿女自嚘咿。
皇天何时反炎燠，愧此八尺黄琉璃。
愿公净埽清香阁，卧听风漪声满榻。
习习还从两腋生，请公乘此朝阊阖。
题荆溪图
张监（宋代）

斩蛟桥北玉枢府，高树连云第一家。
欲向新图问何处，客窗风雨对梨花。
独往
弘智（清代）

同伴都分手，麻靴独入林。一年三变姓，十字九椎心。

听惯干戈信，愁因风雨深。死生容易事，所痛为知音。
重过二首 其二
谢翱（宋代）

隔江风雨动诸陵，无主园池草自春。闻说就中谁最泣，女冠犹有旧宫人。
送蹇藏用省兄
魏野（宋代）

迢递西南路，山多水莫穷。
波涛千里远，风雪一船空。
海兽形难识，蛮僧语不通。
此行忘险阻，义与在原同。
貂蝉冠
陶安（明代）

尾裁丹黑蟪纹苍，簪插缨垂列庙堂。毳锦柔温摇采弁，翼绡清洁附金珰。

鵔鸃制度存遗意，獬豸锋棱接后行。台鼎选贤非狗续，玉阶风露鬓边凉。
唐相二绝
苏辙（宋代）

朝中寂寂少名卿，晚岁雄猜气益横。
心怕无须少年士，可怜未识玉奴兄。
过崇武写怀
马梦吉（明代）

崇武翩翩渡晚河，飘然天地一轻艖。王程车马曾经涉，驿路旌轻几度过。

宦况渐怜青鬓改，旅怀长望白云歌。罗浮咫尺如堪对，回首神京路已赊。
公莫舞
李贤（原德）（明代）

公莫舞，公竟舞，龙泉三尺虹光吐。鸿门宴上杀气高，勇士相看势如虎。

赤帝龙颜不可伤，何用屑屑扬双珰。英雄独学万人敌，岂知历数归真王。

筵前舞罢将军醉，玉斗声中霸图碎。不须约誓界鸿沟，江东父老难重会。
训蒙绝句 其二
朱熹（宋代）

但得心存斯是敬，莫于存外更加功。殷勤夫子明斯意，约礼之时已在中。
登翠微亭
董威（清代）

蹑石攀条上，天空豁醉眸。瀑飞双峡雨，云冷一亭秋。

老树得幽赏，空山生暮愁。溪清人不见，流水自悠悠。
暮归舟中
陆游（宋代）

五月未剧暑，暮从城市还。
断虹低饮涧，落日远衔山。
蟹舍丛芦外，菱舟薄霭间。
诗情终草草，虚遣鬓毛斑。
游圭峰次覆白沙韵呈刘可大年兄 其二
陈经纶（明代）

岸帻高楼谁与陪，数竿修竹数枝梅。野花啼鸟无春夏，雨迹云踪有卷开。

漫把石斋诗屡诵，载思别驾马曾来。悠悠俯仰乾隆阔，一笑清风满玉台。
送王西枢出镇郑圃八首之一
贺铸（宋代）

千载君臣会，将图不世功。
卷收天下福，偏厚右扶风。
朱念陶夫妇五十双寿十首 其五
曹家达（清代）

亶父及姜女，梁鸿有孟妻。从知嘉偶配，竟得古人齐。

长路挽车鹿，穷荒戒旦鸡。独留将父感，东望一含悽。
和梅圣俞咏昌言五物 缚虎图
司马光（宋代）

孙生非画师，趣尚颇奇伟。为人少谐合，不肯畜妻子。

时时入深山，信足动百里。萧然坐盘石，尽日曾不起。

精心忽有得，纵笔何恢诡。万象皆自然，神工相表里。

流传落人间，万金易寸纸。君家缚虎图，用意尤精致。

虽云锁纽牢，观者犹披靡。昔闻刘纲妻，制虎如犬豕。

系之床脚间，垂头受鞭箠。孙生傥未见，画此亦何理。

明知非世人，羽化实不死。愿君佗日归，置之成都市。

必有乘槎人，庶几能辨此。
愁坐忽思南郑小益之间
陆游（宋代）

筹笔门前芳草，回龙道上青山。
万里犹能梦到，再游未信天悭。
炼丹台
释怀海（明代）

白石苍苔路不分，赪霞紫雾昼氤氲。炉中烟火浑无气，都入蓬莱一片云。
少年游
史鉴宗（清代）

玉骢金勒紫丝鞭，踏碎落花天。大道高楼，画桥深巷，多少买春钱。

香车经过朱门处，掷果有人怜。二十年来，京华如梦，白发已三千。
张子蒙令君挽歌词二首 其二
葛胜仲（宋代）

文义游从四十春，艰难契阔见情亲。少年涟上初倾盖，末路云情拟卜邻。

万室讴吟依恺悌，一生志气负经纶。渭情岂特儿曹恸，老送佳城泪满巾。
题梅山
赵必橦（宋代）

一隐吴门访此山，深怜汉鼎尚多艰。
片言倘得回天听，未必仙名满世间。
过中都王彦章庙
邹浩（宋代）

一时多难见忠臣，力拥貔貅捍此城。岂为圣人曾作宰，由来壮此在留名。

铁鎗埋没今何处，庙食追崇事若生。功业已经华衮赠，只应长伴斗魁明。
烛影摇红·春日江郊
刘辰翁（宋代）

春日江郊，素娥吹下银幡舞。东风点点乱茶烟，留到明朝否。掩袖凝寒不语。漫粘酥、枝枝缕缕。断肠何似，飞絮多时，落梅深处。仙掌擎来，翠眉敛半看成露。惊沙马上面帘轻，谁贵毡庐主。多少高阳伴侣。到如今、沉冥几许。乘槎相问，万里银河，欲归无路。
题岘山图三绝
释宝昙（宋代）

不见轻裘快马归，遥怜暮雨湿公衣。
岘山十里城南路，灯火家家望翠微。
杂曲歌辞·太平乐
张仲素（唐代）

圣德超千古，皇威静四方。苍生今息战，无事觉时长。
刑台怀古
洪迈（宋代）

蕞尔邢侯国，巍然昭义军。
未能为晋重，忽已被梁分。
壤沃连三郡，时移出四君。
苍茫怀古意，群丑谩纷纭。
辊金丸
杨真人（唐代）

三更里，根蒂固。玲珑现日端午。要返覆，泥里倒推车，便即时扬勃土。木金间隔腾鸟乌兔。刀圭至，汞铅聚。降满地白雪注黄芽，看玉华，
海陵按事
韦骧（宋代）

小城幽趣远，海国暮寒多。委琐从谁遣，拘挛祗自诃。

庭虚哀度雁，巷阒绝鸣珂。案牍萦仍外，陈编亦可磨。
楚人萧符长以新邑王芦人令公书至赋别 其一
何吾驺（明代）

馀寒疏雨洗蘼芜，客过津亭候雁孤。楚水湘烟天一色，扬帆东下醉屠苏。
满庭芳（和王冲之西城郊行）
王之道（宋代）

麦野青深，桃溪红暗，浪游何处芳园。清明初过，门巷霭晴烟。柳外池塘绿遍，溪流细、终日溅溅。东风软，谁家儿女，墙里送秋千。

花前。从醉倒，吾当尽量，君盍忘年。纵杯盘草草，随分开筵。自有高谈雄辩，何须问、急管繁弦。身长健，少陵如在，应赋饮中仙。
招鹤辞
袁华（明代）

胎仙翱翔兮蕊珠之宫，薄云汉兮溘埃风。乘火精兮自养，抱贞素兮气内充。

朝扶摇兮丹丘，夕裴徊兮玄圃。繄故国兮丘墟，冢累累兮下土。

蕊珠之宫兮胎仙翱翔，美婵媛兮玄衣缟裳。迟夫君兮未来，揽青田兮璚芳。

长夜漫漫兮窅不见日，子哀鸣兮血化为碧。蕙帐空兮猿惊，心旁皇兮反侧。

新亭兮桓桓郁郁，佳城兮松柏丸丸。疏玉泉兮交流，树琅玕兮为樊。

山川绸缪兮道里阻脩，陆有虎豹兮江有潜虬。胎仙翱翔兮归休，玄间窈冥兮不可以久留。
上王侯重九前蠲不济寺债
陈宓（宋代）

史君救弊知原本，民赖浮屠产力宽。
保障便为今日计，功名留与百年看。
喜闻白纸租都放，不饮黄花酒亦欢。
晨起有人相贺语，禅斋得稳占蒲团。
昌甫自衢送客入城得其诗次韵呈之 其三
韩淲（宋代）

蓬户为君开，荒园少旧栽。犹存小篱落，不比一轩苔。

前月访彼矣，今朝同此哉。人间花草地，终古岁寒梅。
郡圃残雪三首
杨万里（宋代）

城外城中雪半开，远峰依旧玉崔嵬。
池冰绽处才如线，便有鸳鸯浮过来。
即景 其一
庆兰（清代）

碧天云净雨初收，水满平桥却碍舟。忽听屐声丛竹里，是谁先我上层楼。
霜前白雁
黄儒炳（明代）

白雁联翩起朔方，云烟万里更微茫。体轻似怯金河冷，声急翻愁玉塞长。

阵过中宵迷月色，影流平渚乱波光。那堪早信横秋度，摇落蒹葭夜夜霜。
端平三年春帖子词·皇后阁
洪咨夔（宋代）

涂山阴赞夏王化，妫汭密裨虞帝仁。
保合大和无间断，际天蟠地一般春。
忆王孙·心中无事气神和
汪元量（宋代）

心中无事气神和。不觉忻忻言语多。剑用衠?磨更磨。害风哥。割了舌头赶退魔。
送丁致远司理
曹勋（宋代）

苕溪霅水接云沙，秀气全钟化鹤家。
三语固知油幕近，八吟不觉石渠赊。
庭亲戏彩心应悦，路近乘槎梅已花。
一意相期升馆殿，三年倚玉愧蒹葭。
句
周良臣（宋代）

却从谷口问归樵。
减兰 咏月季花
陈祖绶（清代）

者花开好。一月一面春不老。深浅红妆。染出燕支透骨香。

柘枝浅舞。斜倚画屏如解语。天上相思。无限柔情说与谁。
汾阴十首 其四 后土地祇坐酌献用《博安》。
郊庙朝会歌辞（宋代）

秉阴成德，敏树宣功。应变审谛，神力无穷。沈潜刚克，流谦示中。

洁兹奠献，妙物玄通。
金字经·絮飞飘白雪
马致远（元代）

絮飞飘白雪，鲊[1]香荷叶风。
且向江头作钓翁。
穷，男儿未济中。
风波梦，一场幻化中。
句
高似孙（宋代）

沙清幽蟹露，树蔚野禽留。
奉祠东太乙宫七首 七言致斋一首
沈遘（宋代）

君王无意学神仙，独为苍生致吉蠲。四月麦苗殊未好，一番灵雨即丰年。
西湖对雪
梅尧臣（宋代）

独玩湖中雪，移舟水冻湾。
寒塘起孤鴈，危树失前山。
著物作能积，冲风不碍还。
无惭子猷兴，都尽剡溪间。
题江君天泽古修堂三首
方回（元代）

尧付诸冯药一丸，养心谁续执中丹。
三千年后人能服，圣处工夫似不难。
苏门山
田霢（清代）

凡城达百门，相隔仅数里。客子犯晓来，溶溶白云起。

曲径荣竹犯，乱壑喧风水。精蓝可留瞩，名园任徙倚。

因过崇台下，忆昔长啸子。弹琴寄绝调，读易探奥旨。

欻发鸾凤音，渺渺清人耳。客如嵇阮辈，或能悟妙理。

惭余无仙骨，安得私窃比。徜徉山谷间，掬流还漱齿。
咏怀古迹十首 其二 玉液池
郑学醇（明代）

含珠亭倚郡城西，草树连天拂玉堤。宫女兰桡初倦戏，采菱歌断曜灵低。
玉炉三涧雪 勤劳
丘处机（宋代）

物外虽明端的，天心未放玲珑。区区陌上走西东。

也学浮生作梦。

梦寐更劳数载，岩龛复度三冬。待佗消息显真功。

放出凌云螮蝀。
寄深居冯发管
释斯植（宋代）

相怀千里外，空望极遥天。
处世唯今日，看花忆去年。
春风生岛树，夜月满渔船。
此后闲寻处，应须借榻眠。
句
王铎（唐代）

华表尚迷丁令鹤，竹坡犹认葛溪龙。（见《吟窗杂录》）。
寄友人张孝忠
上官藻（宋代）

潇潇落叶满江城，冽地金风变世情。
无日不伤车北波，有书难寄雁南征。
晓霜满地归心切，夜月悬梁梦不成。
渴望余波今已久，何时握手笑相迎。
焦山寺
林景熙（宋代）

山裹中流小梵林，宝莲鳌背翠沈沈。
半空但觉烟岚合，三面不沈风浪深。
仙井浴丹开晓日，海门浮玉澹秋阴。
洞深瑶草无人采，瘗鹤残碑浸碧浔。
兴化军曹殿丞寄荔支
蔡襄（宋代）

厚叶先枝新绛囊，使君分寄驿人忙。
彩毫封处曾留意，筠笼开时不见香。
风色甚豪应少损，路程差近得分尝。
闽州纵有千千树，未抵家园气味长。
春旱忽两五绝
刘克庄（宋代）

周匝荒原遍，延缘断港通。
马鬃渠有力，龙骨尔何功。
提举陈龙图迁居邢台二首 其一
韩琦（宋代）

乡居新葺后，归兴邈难招。老去重离别，秋来添寂寥。

云横初送雁，渡浅未成桥。千里犹思驾，封圻幸不遥。
伯循和石堂后二首复依韵
陈普（宋代）

晋士当年一岘山，高风千古邈难攀。
浮岚煖翠依然在，不入人间大梦关。
农夫苦 其二
林俊（明代）

戴星凭出入，独力强支持。正苦催租急，翻悬散种迟。

地硗收转薄，岁熟喜还悲。稠粥猥情事，来尝未有期。
湖上遇雨
郑獬（宋代）

老龙怒相搏，快雨忽喷洒。
天公白羽箭，竦竦射万瓦。
电眼窥人白，狂雷震欲下。
直疑恶溪山，扫除重造化。
顷之苍云裂，天光出缝罅。
变怪忽寂寥，乾坤似新画。
秀霭翠堪包，清风健可跨。
林影走群龙，溪声回万马。
更无一尘飞，清光熨平野。
沙路净无泥，侵凉宜早驾。
高堂应念归，屈指期到舍。
送彭士贵 其二
王庭圭（宋代）

大将威名震九州，毛锥何补剑鎗头。但歌出塞从军乐，莫笑居乡马少游。
过贾似道葛岭旧居
释文珦（宋代）

顺逆人兽心，成败翻覆手。
鬼神不相容，子孙岂能守。
昔者过此门，歌钟会群丑。
今者过此门，阗然已丰蔀。
羞死满院花，颦残数株柳。
空室走鼪鼯，荒池长蝌蚪。
转眼即凄凉，况复百年后。
积釁多自戕，盛德斯可久。
富贵如浮埃，於身境何有。
为谢高明人，非义慎勿取。
说剑
吴希鄂（清代）

囚龙雨夜裂鞘鸣，万丈光芒亘焕生。匝地蛟魂泣残血，何年霜海孕元精。

风霆旧破崆峒石，虹月今埋潦淖坑。一自尘寰死薛烛，世无人更识青萍。
谢束丈见赠
王令（宋代）

贱生不自辰，亲没身孤零。
家无一棱田，不得农以耕。
巧智不迨一，工贾难自名。
妄来觑文字，朱墨纷纵横。
合穷心狂高，不肯束世程。
揭欲望孔孟，今昔相招迎。
去古远莫到，复今难回行。
穷步匍匐归，失虎犬不成。
颠倒尘土中，甚若鱼噞羹。
祖死不反骨，姊寡归携甥。
苍黄无为谋，叹慨私失声。
叩头屋厦借，解衣锅盖赓。
甔石固莫致，升掬犹时营。
学左世共笑，身贱一交轻。
父戒子勿效，妻引夫无朋。
妄承西来招，喜色转以騂。
非惟迹脱死，始有心期生。
儿童相回环，朋友推弟兄。
有问多无对，新闻多惭惊。
自羞陋浅一，偷窃幸未黥。
风窗敞清虚，饱腹摩膨脝。
睡足起有书，案几交堆盈。
自喜主一仁，不我贤而惸。
新诗重来贶，褒扬借光荣。
何以示相谢，心铭踰血盟。
志来上人寄示酴醾花并压砖茶有感
梅尧臣（宋代）

京都三月酴醾开，高架交垂自为洞。
素叶层层紫蕊香，酿归光禄春生瓮。
东陌西池走钿车，芳林广囿飞朱鞚。
二年不到大梁城，江边泪滴肝肠痛。
况兹齿发渐衰老，已是忧愁不如众。
宣城北寺来上人，独有一丛盘嫩蕻。
去岁游吴求不得，今朝还喜自持送。
眼底虽同往日看，樽前所忆皆成梦。
又置新茶采雨前，鸟觜压砖云色弄。
对花却酒煮香泉，强咏才惭非白凤。
赠浙西妓亚仙（筵上作）
徐铉（宋代）

翠黛嚬如怨，朱颜醉更春。占将南国貌，恼杀别家人。

粉汗沾巡盏，花钿逐舞茵。明朝绮窗下，离恨两殷勤。
秋夜述怀
曹禾（清代）

空林叶摵摵，野犬声狺狺。徬徨忽四顾，中夜感古人。

鸿濛讵不乐，乌用施经纶。才贤既当权，造化辞苦辛。

雷雨亦待治，云物非空陈。自有济世功，千古劳其身。

牵犊者谁子，高蹈遗斯民。
咏史上·张良四首
陈普（宋代）

撩乱龙蛇掌上争，罢来间掉四先生。
一棚儿女皆烟散，留得松风万古清。
颂古二十一首
释鼎需（宋代）

父子相将草里游，人前拈弄几包羞。
返雷一震惊天地，直得沧溟绝点流。
算山
陆龟蒙（唐代）

水绕苍山固护来，当时盘踞实雄才。周郎计策清宵定，

曹氏楼船白昼灰。五十八年争虎视，三千馀骑骋龙媒。

何如今日家天下，阊阖门临万国开。
读阆风题林隐诗追和赠汪秀才
戴表元（宋代）

山林一迹地，尘土二毛年。
避世书为屋。谋生药当田。
卉衣从俗制，疏从学僧煎。
渺渺沧溟去，今谁鲁仲连。
晦日重宴
周彦晖（唐代）

春华归柳树，俯景落蓂枝。置驿铜街右，开筵玉浦陲。

林烟含障密，竹雨带珠危。兴阑巾倒戴，山公下习池。
十月十八日喜风顺而作
李士瞻（元代）

心缄未上神先启，风马神舆瞬息回。似向蓝关逢驿使，直从阆苑去天台。

潮宽新水毋烦算，路入阊州不用裁。金石相孚应未爽，会将功德报燕台。
徐和卿小楼
韩淲（宋代）

满窗风叶送新凉，人在红尘巷里藏。午坐岸巾初睡足，更呼茶椀净烧香。
怀九老诗九章 其八 山阴汪广文能肃
姚燮（清代）

广文品酒如品泉，醉草能作张旭颠。吴山秋风万里到，招携坐桂同华筵。

玉厓絮云塞猿语，夜抱禅灯听江雨。襄阳诗骨倘健存，定复难忘柘枝舞。
赠别王十七管记
高适（唐代）

故交吾未测，薄宦空年岁。晚节踪曩贤，雄词冠当世。
堂中皆食客，门外多酒债。产业曾未言，衣裘与人敝。
飘飖戎幕下，出入关山际。转战轻壮心，立谈有边计。
云沙自回合，天海空迢递。星高汉将骄，月盛胡兵锐。
沙深冷陉断，雪暗辽阳闭。亦谓扫欃枪，旋惊陷蜂虿。
归旌告东捷，斗骑传西败。遥飞绝汉书，已筑长安第。
画龙俱在叶，宠鹤先居卫。勿辞部曲勋，不藉将军势。
相逢季冬月，怅望穷海裔。折剑留赠人，严装遂云迈。
我行将悠缅，及此还羁滞。曾非济代谋，且有临深诫。
随波混清浊，与物同丑丽。眇忆青岩栖，宁忘褐衣拜。
自言爱水石，本欲亲兰蕙。何意薄松筠，翻然重菅蒯。
恒深取与分，孰慢平生契。款曲鸡黍期，酸辛别离袂。
逢时愧名节，遇坎悲沦替。适赵非解纷，游燕往无说。
浩歌方振荡，逸翮思凌励。倏若异鹏抟，吾当学蝉蜕。
送查伊璜还浙
陶天球（明代）

北风吹落梅花新，剩水残山感梦频。云暗越台愁别骑，雪晴秦望待归人。

违时独许文章贵，异地相思性命真。沈醉离亭看落日，茫茫东海尽黄尘。
戒子孙诗
陈亚（宋代）

满室图书杂典坟，华亭仙客岱云根。
他年若不和花卖，便是吾家好子孙。
饶州公署即事
王世懋（明代）

葳蕤锁罢柝声传，粉署沉沉阁篆烟。
几树夕阳移榻尽，满庭秋色散衙眠。
鸦争熟子时时堕，蛛惜残丝夜夜连。
不信成风书狱手，闲来犹藉古人编。
题屏岩诗卷
王柏（宋代）

有伟屏岩稿，温淳撷众芳。
波澜虽未阔，骨骼已先张。
尽扫江湖气，且无蔬笋香。
若参诗本旨，却恐费商量。
题汪祖义桂林堂
李弥逊（宋代）

彼苍曾不与人期，胜事由来德所基，
闭户一经真有子，传家三世定逢时。
摛词自得江山助，种学宁求燕雀知。
寄与诸郎饱黄卷，桂林还见长孙枝。
题夹漈草堂
郑侨（宋代）

杪秋寻远山，幽怀郁冲冲。
草堂跨层崖，夕阳山影空。
高人辞天禄，结交杖藜翁。
游氛暗九土，岁晚余曷从。
泠泠夹漈水，谡谡长松风。
思之不可见，泪落秋云中。
送友人江和叔调闽海寂掾二首
汪炎昶（宋代）

使幕须材掾，君今有此行。
妆烟山树远，驿雨海蝉鸣。
持赠端何月，愚言慎勿轻。
夺飞无异术，惟在保清贞。
郑固道累书求寓屋诗走笔封寄
汪藻（宋代）

平生金石交，政尔一固道。佳哉固道乎，所至即为宝。

人言醒而狂，我见影亦好。忆初烟尘飞，环累十万灶。

夕烽通甘泉，兵气塞穹昊。公为鲁仲连，麾去如振槁。

功成拂衣去，不羡中令考。每逢泉石佳，便欲事幽讨。

晚行龟峰旁，爱此千嶂抱。亟营背郭堂，羞作出山草。

慨然悬其车，避俗长却扫。所嗟高明家，华屋几人保。

既留杨柳枝，仍占杏花岛。真成醉吟翁，何况无病恼。

属闻鸿冥冥，痛恨归不早。何当释羁囚，把臂共倾倒。

馀光玩桑榆，踵息养梨枣。买邻会有时，来往成二老。
雨过茂之新居俱值他出
葛一龙（明代）

近远居新徙，寻求路转微。
讵知连一巷，依旧掩双扉。
传语经旬出，曾期昨日归。
寒蝉在邻树，声带夕阳飞。
挽参与蔡公三首 其一
刘克庄（宋代）

蔡公遂委笃，朝野共歔欷。子不税冕去，王将以衮归。

风涛如此急，人物眇然稀。自古难全传，今无一可讥。
喜天初徙寓三茅观三绝 其二
张吉（明代）

孤踪落寞捲残云，诗瘦扪腰减几分。我是梦中闻静啸，恍疑身世在苏门。
过三静庵
马蕃（清代）

穷山别有径，开凿自何年。四面松云岭，一村烟水田。

品茶尝谷雨，烹笋挹溪泉。到处苔茵绿，趺跏听杜鹃。
满江红 示同难宾从罗子慕于武陵狱邸
张煌言（明代）

萧瑟风云，埋没尽，英雄本色。最发指，酡酥羊酪，故宫旧阙。

青山未筑祁连冢，沧海犹衔精卫石。又谁知，铁马也郎当，雕弓折。

谁讨贼？颜卿檄；谁抗虏？苏武节。拚三台坠紫、九京藏碧。

燕语呢喃新旧雨，雁声嘹呖兴亡月。怕他年，西台恸哭，人泪成血！
读东坡和渊明贫士诗寄诸子侄云重九俯迩樽俎萧然今余亦有此叹因次其韵将录寄梁溪诸弟以发数千里一笑 其五
李纲（宋代）

佳晨迫九日，旅食寓江干。颇同谪仙人，漂泊来铜官。

樽俎何萧谪，菊蕊渐可餐。回风吹青松，惨惨岁将寒。

但有杯中物，不愧箪瓢颜。一觞复一咏，明月窥禅关。